|  |
| --- |
| **Rom. 1-11 (r12 Afskop)**  **“Waarom wil ons en waarom kan ons lewe soos God wil?”**  Andries Burger, GK Pinetown, 22 April 2018 |

**Kinders** – geestelike lewe is om nie meer te doen wat jy wil nie, maar om te doen wat God wil hê jy moet doen. (Perd wat sy eie wil opgee om ruiter te volg...)

Jesus sê dat alles wat God van jou en my vra saamgevat word daarin

dat jy Hom moet liefhê met jou hele hart en met jou hele siel en met jou hele verstand en met al jou krag; en dat jy jou naaste moet liefhê soos jouself. (Luk. 12:30.31).

Maar wat beteken dit nou in werklikheid. Dis mooi en bekende woorde, maar hoe lyk dit as iemand dit doen?

In Rom. 12 beskryf Paulus wat dit inhou. Ons het dit netnou gelees, en dit is waarop ons vir die volgende maand gaan fokus.

Hy beskryf dit in 5 verhoudings.

Die eerste is jou verhouding met God (v.1).

Dit is die kern, die middelpunt waar geestelike lewe begin – om jouself oor te gee aan God – soos Jesus Hom aan sy Vader oorgegee het.

Die tweede is jou verhouding met die wêreld (v. 2).

Omdat jy aan God oorgegee is, moet jy nie gelyk wees aan die wêreld nie, want die wêreld ken God nie en wil Hom ook nie ken nie.

Maar jy is anders as die wêreld, jy is aan God oorgegee Hy vernuwe jou gedagtes om te sy weet wat Hy wat vir Hom goed en aanneemlik is.(v.2)

Die derde verhouding is met jouself (v.3).

Omdat jy jouself aan God oorgegee het, en omdat jy jou nie aan die wêreld steur nie maar weet wat God wil hê,

daarom dink jy nie te veel van jouself nie want jy ken jou nietigheid, maar jy dink nie te min van jouself nie want jy ken God se liefde vir jou.

Die vierde verhouding is met ander gelowiges (v.9-13).

Omdat jy aan God oorgegee is, omdat jy nie soos die wêreld is nie en omdat jy nie te veel of te min van jouself dink nie,

kan jy ander gelowiges met opregte liefde dien en help – soos Jesus.

Die vyfde verhouding is met ongelowiges en mense wat jou wil kwaad aandoen (v.14-21).

Omdat jy aan God oorgegee is, en nie soos die wêreld dink nie, nie te veel of te min van jouself dink nie,

daarom hoef jy nie terug te baklei nie, en kan jy die kwaad oorwin met die goeie – soos Jesus.

Volgende week is ŉ lekker baie laaang naweek, en in die 5 weke daarna gaan ons saam stilstaan by elkeen van hierdie verhoudings.

Elke week gaan ons eers kyk na ŉ geloofsheld uit die Ou Testament, ŉ rolmodel van iemand deur wie God wys hoe daardie verhouding lyk waarvan Paulus in Rom. 12 skryf.

En dan gaan ons deur die week in kleiner groepies saam besin oor

wat Jesus daaroor geleer het,

hoe Hy die uitgeleef het en

hoe Hy dit moontlik maak vir ons om ook so te lewe.

(As jy nog nie ingedeel is of weet by watter groepie jy kan deelneem nie, moet jy asseblief by my ŉ draai na die diens? Onthou dat besoekers regtig baie welkom is om deel te neem.)

Probeer regtig hard om die hele maand deel te neem en saam te fokus.

As jy regtig ŉ erediens moet mis – luister dan of lees die preek wat op die webblad gelaai sal wees. ([www.gkpinetown.co.za](http://www.gkpinetown.co.za))

En ss jy ŉ kleingroep byeenkoms moet mis, gaan dit dan op jou eie deur.

Petrus roep ons op met Jesus se gesag, dat ons onsself moet laat opbou as lewende stene (1 Pet. 2L5) – wees daarom getrou om saam opgebou te word?

Maar voordat ons fokus op wat dit is om te doen wat God wil is dit nodig om te weet hoekom.

Waarom?

Dit is waarmee Paulus Rom. 12:1 begin:

*“En nou”,* na dit wat hy vooraf gesê het – daarom, –

*“En nou doen ek ŉ beroep op julle broers (en susters), om grond van die groot ontferming van God:”*

Paulus pleit by ons op grond van God se groot ontferming.

Hy sê dat God se groot ontferming, sy genade en barmhartigheid, die rede is waarom hy by ons pleit om so in hierdie vyf verhoudings te lewe.

God se groot ontferming – wat bedoel hy daarmee?

Deur die Heilige Gees geïnspireer spel Paulus dit in detail uit in die eerste 11 hoofstukke van sy brief.

Blaai saam met my daardeur terwyl ons die na die hoogtepunte kyk:

Dit begin by die gemors waarin alle mense onsself bevind – dood en verlore in ons sonde.

1:18 - God is woedend oor die sonde en ongeregtigheid en

(1:20) niemand het enige verskoning dat hulle Hom nie eer en dank nie, want Hy maak sy ewigdurende krag duidelik bekend al van die Skepping af.

1:29-30 - Maar die mens is een en al ongeregtigheid, slegtheid hebsug en gemeenheid, vol jaloesie, moord, twis, bedrog en kwaadwilligheid.

Hulle skinder en praat kwaad, hulle haat God, is hooghartig, aanmatigend, verwaand, dink net kwaad uit, is ongehoorsaam aan hulle ouers, onverstandig, onbetroubaar, liefdeloos en hardvogtig.

2:4 - En as God in verdraagsaamheid en geduld hulle tot bekering wil lei, dan besef hulle dit nie

(2:5) maar hulle verhart hulle onbekeerlike hart en gaar vir hulle net meer straf op vir die oordeelsdag.

Selfs mense wat roem daarop dat hulle die wet van God nakom besef nie dat die geringste oortreding ŉ oortreding van die hele wet is nie, en om dit teken van die verbond te hê sal niks help nie.

Want hoor sy verdoemende uitspraak in 3:10,11: “*Daar is nie een wat regverdig is nie, selfs nie een nie, daar is nie een wat verstandig is nie, daar is nie een wat na die wil van God vra nie. Almal het afgedwaal, almal het ontaard. Daar is nie een wat goed doen nie, selfs nie een nie.”*

Netso in 3:19: *Niemand sal hom dus kan verweer nie, en die hele wêreld is strafwaardig voor God.* – Dit is almal is skuldig en verdien God se straf.

Totaal verlore, sonder enige hoop – net maar die vooruitsig van die ewige straf van God se toorn...

Vul dit jou met vrees – dit behoort...

Totaal verlore, sonder enige hoop – net maar die vooruitsig van die ewige straf van God se toorn...

**Maar dan** die onverwagse, verstommende, wonderlike wending – God gryp in met die genade wat Hy al van Adam en Eva verkondig het, aan Abraham belowe het en deur sy profete verkondig het:

God se vryspraak van skuldige mense, net omdat hulle in Jesus Christus glo.

3:23-26 – *Almal het gesondig en het nie deel aan die heerlikheid van God nie,* ***maar*** *hulle word, sonder dat hulle dit verdien, op grond van sy genade vrygespreek vanweë die verlossing van Jesus Christus. God het Hom gegee as offer wat deur sy bloed versoening bewerk het vir dié wat glo.*

Tot die dood toe skuldig, maar vrygespreek slegs ás jy, en ómdat jy in Jesus Christus glo!

Ruk dit jou steeds in jou hart? Die verligting? Die verwondering? Dit behoort...

\*\*\*

5:1-2 : Omdat ons vrygespreek is deurdat ons in Christus glo, daarom is daar nou vrede tussen ons en God deur ons Here Jesus Christus. En ons is bly omdat ons die hoop, die sekerheid, het om deel te hê aan sy heerlikheid.

Die verbintenis wat ons deur geloof het met Christus word besonder skerp verduidelik in 6:3,4 – dat ons saam met Christus gesterf het, en dat ons ook ŉ nuwe lewe kan lei soos Christus wat deur die Vader uit die dood opgewek is.

6:11 Ons moet altyd onthou dat ons vir die sonde dood is, maar vir God lewe omdat ons een is met Christus Jesus.

In hoofstuk 7 erken Paulus ons dilemma dat ook gelowiges nog steeds baklei teen die sonde en gereeld struikel.

Maar wanneer hy in diepe nood uitroep na wie hom daarvan sal verlos, dan bevestig hy weer dieselfde verlossingboodskap –

Dank aan God, want Hy doen dit deur Jesus Christus (7:24,25).

Soveel so, dat 8:1 dit duidelik stel *“Daar is nou geen veroordeling vir dié wat in Christus Jesus is nie.”*

Die heerlike gevolge van dit alles word duidelik in die res van hoofstuk agt:

Die Gees wat ons in Christus Jesus die lewe gee, maak ons ook vry van die sonde en dood (8:2).

Nou kan ons aan die eise van God se wet voldoen(8:4) óns wat ons lewe nie deur ons sondige natuur laat beheers nie maar deur die Gees (8:5).

Almal wat hulle deur die Gees van God laat lei is kinders van God (8:15) en

mede-erfgename saam met Christus en sal saam deel hê aan sy heerlikheid (8:17).

Selfs die lyding en swaarkry in hierdie lewe sal maar ŉ druppel in die oseaan wees as ons dit vergelyk met die heerlikheid wat God vir ons in die toekoms sal laat aanbreek (8:18)

Dit is en bly alles waar en seker want niks kan ons van die liefde van God skei nie, die liefde wat daar is in Christus Jesus ons Here (8:37-39).

Verstaan jy wat Paulus bedoel met God se genadige ontferming?

Jy was totaal verlore en skuldig met God se woede en straf as jou enigste voorland!

Maar Hy gee sy Seun as offer, om vir jou versoening te bewerk deur sy onskuldige bloedoffer.

Sonder verdienste kry jy deel aan sy verlossing alleen omdat jy glo!

En daarby ontvang jy ontelbare gratis seëninge – vrygekoop van die sonde, gelei deur die Gees kan jy nou lewe soos God wil, jy kan die sonde oorwin. God maak jou sy kind en jy sal saam Christus erf en in sy heerlikheid deel.

Daarom, my broer en suster, op grond daarvan pleit Paulus dat jy jou lewe sal verander en al meer verander

om God lief te hê met jou hele met jou hele hart en met jou hele siel en met jou hele verstand en met al jou krag; en om jou naaste lief te hê soos jouself. (Luk. 12:30.31).

Dit is om met Christus in jou deur sy Gees jou lewe te verander deur jouself aan Hom oor te gee, om nie aan die wêreld gelyk sal word nie, om nie te veel van jouself te dink nie, om ander met liefde te bedien en om die kwaad met die goeie te oorwin.

Dit is ons fokus vir die volgende paar weke.

Ek verstaan nie hoe die Gees presies in elkeen van ons werk nie, maar my bede is

dat Hy dit binne in ons sal verander sodat ons nie net meer sal weet nie, maar dat ons anders sal wees.

Dat ons nie net meer van Jesus sal weet nie, maar dat ons meer soos Hy sal word.

En daarvoor moet ons in diepe afhanklikheid by elke geleentheid in volle oorgawe deelneem. Wie weet wanneer en deur wie werk die Gees sy verandering in jou en my?

Asseblief, wees getrou in jou deelname, ter wille van jou geloofsgroei en vreugde en oorwinning in Christus, en daarby met jou die groei van ander saam in die gemeente en die kleingroep.

Ek wil ŉ laaste beeld met julle deel. Jy het sekerlik al gesien as jy ŉ klip in die water gooi dan maak dit sulke kringe wat al verder uitgolf?

So is dit ook met ons geestelike lewe.

As jou lewe soos die oppervlak van die water is, en Christus word jou deel deur die geloof wat die Heilige Gees soos ŉ klip in jou water gooi –

dan maak Christus deur sy Gees sulke kringgolwe wat van die kern na buite uitgolf –

jou lewe verander, jou verhoudings verander –

eers jou verhouding met God self (oorgawe) en

met die wêreld (nie meer soos hulle nie) dan

met jouself (dink nie te veel van jouself nie) en

ander gelowiges (dien in liefde) dan ook

met ongelowiges en selfs vyande (oorwin die kwaad met die goeie).

Kyk na jou lewe – as hierdie golwe nie sigbaar is nie, dan moet jy jouself ondersoek want jou geloof kan dalk net woorde en dade sonder inhoud wees...

Glo jy regtig en lewe Hy in jou?

Dan sal jy hierdie golwe in jou lewe sien, en mag die Heilige Gees ons saamwees in die komende maand gebruik om dit soos ŉ spring gety te laat oprys.

Amen